**АНАЛИЗ НА НЕРЕДНОСТИТЕ, УСТАНОВЕНИ ОТ ОДИТНИЯ ОРГАН ПРИ ИЗВЪРШЕНИТЕ ПРЕЗ 2023 ГОДИНА ОДИТНИ АНГАЖИМЕНТИ**

**/РЕЗЮМЕ/**

Изпълнителна агенция „Одит на средствата от ЕС“ издаде ежегодния си, станал вече традиционен, анализ на нередностите, установени в одитите, извършени от Агенцията през 2023 г.

Анализът има за основна цел да запознае всички участници в системата за управление и контрол на средствата от ЕС с утвърдения от ЕК и прилаган и от Одитния орган подход при проверките на проекти и на процедури за избор на изпълнител за дейностите по проекти, съфинансирани по оперативните програми, програмите за транснационално и трансгранично сътрудничество и програмите на други държави-донори на помощ.

Въз основа на резултатите от анализа Управляващите органи имат възможността да въведат подходящи мерки за верифициране на законосъобразни и допустими разходи, а бенефициентите и възложителите на обществени поръчки – съответни превантивни и корективни действия при управлението на проекти и провежданите от тях процедури за възлагане на обществени поръчки.

Документът описва метода за изготвяне на анализа, статистическа информация, описание на подхода при проверките и определяне на финансовото влияние на нарушенията. Направено е обобщено представяне на видовете установени нередности, което се съдържа в 3 раздела:

* типове нередности при възлагане на обществени поръчки (който включва информация от проверените процедури за избор на изпълнител по ЗОП, ПМС № 160/2016 г. и ПМС № 118/2014 г.),
* типове нередности при процедури за избор на изпълнител по Практическото ръководство за договорни процедури за външни действия на ЕС (PRAG) и
* типове нередности извън процедурите за избор на изпълнител.

Групирането на формулираните констатации по типове нередности е съгласно утвърдената от Европейската комисия Типология на грешките.

В обхвата на изпълнените одити на операциите през 2023 г. попаднаха 268 проекти по 15 Оперативни програми, програми за транснационално и трансгранично сътрудничество и финансови механизми.

Одиторите извършиха проверки на 426 процедури за избор на изпълнител, както следва:

- 328 проверки по ЗОП;

- 16 проверки по ПМС № 160/2016 г.

- 3 проверки по ПМС № 118/2014 г. и

- 79 проверки по Практическото ръководство за договорни процедури за външни действия на ЕС (PRAG).

В резултат на извършените проверки Одитният орган установи общо 285 нередности в 152 от проверените поръчки (в някои от поръчките броят на отклоненията е повече от едно). Предложено е прилагане на финансови корекции върху разходите по 93 поръчки проверени за възлагане на доставки, услуги или строителство. По тези възлагания нарушенията не са били констатирани от Управляващите органи в процеса по верификация на разходите, в резултат на което е установена грешка в одитираните разходи.

При изпълнение на одитните ангажименти сме констатирали и множество допуснати от бенефициентите нарушения, които са били установени и от Управляващите органи в процеса по верификация и разходите по засегнатите договори са били коригирани преди включването им в доклади по сертификация.

Следва да се отбележи, че в проверените процедури са налични повече от едно нарушения, като в съответствие с принципа за некумулиране на корекциите в докладите за резултатите от проверките сме препоръчали налагане на финансова корекция по засегнатия договор, съответстваща на най-тежкото нарушение. В случаите, в които Управляващият орган е установил същото нарушение или за друго отклонение е приложил финансова корекция, не е налице грешка в одитираните разходи, поради което Одитният орган само е констатирал нарушението, но не е направил препоръка за прилагане на финансова корекция.

Нередностите извън областта на обществените поръчки са 78 на брой. Те са свързани с: изплатени и верифицирани недопустими разходи по проверявания проект, неспазване на изискванията за одитна следа, несъблюдаване на законоустановения срок за извършване на плащане към бенефициента, липса на добро финансово управление, както и пропуски, свързани с физическото изпълнение.

В допълнение към анализа е документа ***„Обобщение на срещаните в практиката на Одитния орган нарушения за ограничителни изисквания и насоки за избягването им“***, който е обновен и актуализиран.

Обръщаме внимание, че анализът и обобщението нямат изчерпателен характер и не съдържат всички възможни отклонения, представляващи нередности.

Анализът и обобщението са налични на интернет страницата на Агенцията на адрес: <https://aeuf.minfin.bg/bg/25>